ดาวโจนส์,น้ำมันปิดลบ/ทองบวกเล็กน้อย
หุ้นดาวโจนส์ปิดลบ 119.68 จุด หลังตัวเลขว่างงานสหรัฐสูงเกินคาด ด้านราคาน้ำมันลดลง 62 เซนต์ ขณะที่ทองคำเพิ่มขึ้น 2.20 ดอลลาร์
19 ก.พ. 2564

ดัชนีเฉลี่ยอุตสาหกรรมดาวโจนส์ปิดที่ 31,493.34 จุด ลดลง 119.68 จุด หรือ -0.38% ดัชนี เอสแอนด์พี 500 ปิดที่ 3,913.97 จุด ลดลง 17.36 จุด หรือ -0.44% และดัชนี แนสแดค ปิดที่ 13,865.36 จุด ลดลง 100.14 จุด หรือ -0.72%
ดัชนีดาวโจนส์ตลาดหุ้นนิวยอร์กปิดลบเมื่อวันที่ 18 ก.พ. หลังสหรัฐเผยตัวเลขผู้ขอรับสวัสดิการว่างงานที่สูงเกินคาด ซึ่งบ่งชี้ว่าเศรษฐกิจสหรัฐยังคงได้รับผลกระทบจากการแพร่ระบาดของไวรัสโควิด-19 นอกจากนี้ ตลาดยังได้รับแรงกดดันจากหุ้นกลุ่มเทคโนโลยีที่ร่วงลงอย่างต่อเนื่อง รวมทั้งความกังวลเกี่ยวกับตัวเลขเงินเฟ้อที่ส่งสัญญาณพุ่งขึ้นอย่างรวดเร็ว ซึ่งอาจผลักดันให้ธนาคารกลางสหรัฐ (เฟด) ยุติการใช้นโยบายผ่อนคลายทางการเงิน
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด ส่งมอบเดือนมี.ค.ลดลง 62 เซนต์ หรือ 1% ปิดที่ 60.52 ดอลลาร์/บาร์เรล ขณะที่สัญญาน้ำมันดิบเบรนต์ทะเลเหนือลอนดอน ส่งมอบเดือนเม.ย. ลดลง 41 เซนต์ หรือ 0.6% ปิดที่ 63.93 ดอลลาร์/บาร์เรล
ราคาทองคำตลาดโคเม็กซ์ งวดส่งมอบเดือนเมษายน เพิ่มขึ้น 2.20 ดอลลาร์สหรัฐ หรือราว 0.1% ปิดที่ 1,775.00 ดอลลาร์สหรัฐต่อออนซ์.